Diari Oficial de la Generalitat Valenciana


Sumari del DOGV 9944, del 25-09-2024 (2024/9263)

RESOLUCIÓ de 23 de maig de 2024, de la Direcció General d'Urbanisme, Paisatge i Avaluació Ambiental, per la qual es formula informe d'impacte ambiental del Projecte de sondeig per a captació d'aigües subterrànies, parcel·la 34 del polígon 9, partida el Collado, del terme municipal de la Font de la Figuera (València). Expedient: (3382876) 014/2024/AIA.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9944

Data del DOGV
:   25-09-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/9263

CVE
:   KZKY-S-5488-8396

Data del document
:   23-05-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * impacte ambiental

Informe d'impacte ambiental

Expedient: (3382876) 014/2024/AIA.

Títol: Sondeig de captació d'aigües subterrànies.

Promotor: Alberto Francés Fita.

Òrgan substantiu: Servei Territorial d'Industria, Energia i Mines de València.

Ref. òrgan substantiu: ASOSUB/2023/304/46.

Localització: parcel·la 34 del polígon 9, partida el Collado, del terme municipal de la Font de la Figuera (València).

Antecedents i tramitació administrativa

Mitjançant escrit firmat en data 15 de desembre de 2023 pel cap del Servei Territorial d'Indústria, Energia i Mines de València (referència expedient ASOSUB/2023/304/46), va tindre entrada en este òrgan ambiental el document ambiental i el seu corresponent projecte a fi de ser sotmés al procediment d'avaluació ambiental simplificada, de conformitat amb la Llei 21/2013, de 9 de desembre, d'avaluació ambiental, i el Reial decret 445/2023, de 13 de juny, que la modifica.

Ta com establix l'article 46 de la Llei 21/2013, de 9 de desembre, este òrgan ambiental va realitzar consulta a les administracions públiques afectades. En concret, en data 19 de gener de 2024, es formula consulta a l'Ajuntament de la Font de la Figuera (València) perquè, d'acord amb les seues competències, informe sobre si el projecte pot causar impactes ambientals significatius.

En data 1 de febrer de 2024 l'Ajuntament, remitent informe en el qual indica que segons el Pla general estructural (PGE), aprovat a data 3 d'octubre de 2022, la zona d'emplaçament del sondeig és sòl no urbanitzable, qualificat de zona rural protegida agrícola, Collados. En la que segons les normes urbanístiques del citat PGE l'actuació es considera compatible. No es detecten afeccions ambientals vinculades a la Xarxa Natura 2000, reserves de la Biosfera, o altres espais naturals protegits, no obstant això, existixen dos paisatges de rellevància regional que aconseguixen a la Font de la Figuera; un és el PRR16-gorges del Cabriol, mola de Cortes i massís del Caroig, i l'altre és PRR29-Vinyes de les Alcusses i els Alforins, segons el pla d'acció territorial (PAT) de la infraestructura verda i el paisatge de la Comunitat Valenciana. Es considera que el projecte no afectarà visualment el paisatge sempre que en acabar els treballs es retorne la superfície afectada al seu estat anterior. L'informe conclou que el projecte no hauria de causar impactes ambientals significatius tenint en compte les mesures preventives i correctores previstes en el document ambiental i les consideracions de l'informe.

En data 15 de març de 2024, es formula consulta a la Confederació Hidrogràfica del Xúquer com a organisme de conca perquè d'acord amb les seues competències informe sobre si el projecte pot causar impactes ambientals significatius.

En data 22 d'abril, la Confederació Hidrogràfica del Xúquer emet informe amb caràcter general, per a totes les avaluacions d'impacte ambiental de projectes de captacions d'aigües subterrànies de menys de 7.000 m³. En este es conclou que serà durant la tramitació del procediment reconegut en l'article 54.2 del text refós de la Llei d'aigües, pel qual es reconeix la disponibilitat del recurs hídric a adquirir per disposició legal tramitant la seua inscripció en el Registro d'aigües, quan l'organisme valore les afeccions de la captació. Se sol·licita la inclusió en la resolució ambiental de la condició de no poder iniciar-se les obres dels sondejos sense que prèviament s'obtinga la inscripció en el Registre d'aigües de l'organisme de conca.

Vista la informació continguda en l'expedient, es considera que es disposa de suficients elements de juí per a realitzar l'avaluació d'impacte ambiental simplificada.

Criteris ambientals

Per a l'emissió del present informe d'impacte ambiental, de conformitat amb l'article 47 de la Llei 21/2013, de 9 de desembre, d'avaluació ambiental, s'han tingut en compte els criteris de l'apartat a de l'annex III d'esta.

Característiques del projecte

Alberto Francés Fita pretén realitzar l'execució d'un sondeig de captació d'aigües subterrànies, amb la finalitat d'atendre les necessitats de reg de suport, a la plantació d'oliveres existent, en la parcel·la 34 del polígon 9 del terme municipal de la Font de la Figuera (València). La parcel·la té una superfície cadastral de 372.311 m² i es pretén el reg d'una superfície d'oliveres (que segons les dades cadastrals és d'uns 22.985 m²). El promotor considera que, per a realitzar el reg de l'explotació, el volum anual requerit serà de 6.500 m³.

Ateses les característiques de les formacions que es pretén travessar (gresos, conglomerats, margues blanques biocalcarenites i calcàries), el sondeig ha sigut projectat amb rotopercussió directa, sense ús d'additius, amb un diàmetre de perforació de 225 mm, i una profunditat prevista de 110 m. Si el sondeig resulta positiu, s'entubarà amb canonada de PVC de 3 mm de grossària i 180 mm de diàmetre, i s'equiparà amb una bomba submergida situada a 70 m de profunditat, amb una potència de 3 CV, capaç de subministrar un cabal d'1,4 l/s. L'espai anular comprés entre el terreny i la intubació més externa del sondeig serà cimentat fins a una profunditat fixada pel director d'obra, amb la finalitat d'evitar l'entrada d'aigües superficials que pogueren contaminar les aigües subterrànies.

Previamente a la realització del sondeig es realitzarà una bassa de llots en la parcel·la amb suficient capacitat per a albergar els residus generats durant la perforació, evitant així que s'estenguen pels terrenys pròxims. Estos residus estaran constituïts per aigua i detritus (fragments de roca). El promotor estima que poden generar-se 8,58 m³ de residus, que poden ser de dos tipus: residus de perforacions (llots que contenen aigua dolça), i residus de l'excavació de la bassa (materials naturals excavats). No obstant això, la naturalesa litològica d'ambdós és molt similar i, en els dos casos es tracta de residus inerts que s'aniran depositant en la bassa. Una vegada finalitzada la perforació, es condicionarà la mateixa emplenant-la completament, pel mateix detritus i pels terrenys inicialment extrets que s'estendran sobre els depositats, deixant la superfície restaurada.

L'accés a l'emplaçament on s'executarà l'obra es realitzarà per camins existents, sense que siga necessari obrir nous accessos.

El termini d'execució previst per a la realització de les obres serà de 15 dies, a partir de la data de recepció de les autoritzacions necessàries atorgades pels organismes competents.

Ubicació del projecte

El sondeig objecte d'estudi es localitza a la comarca de la Costera, concretament en la partida del Collado, parcel·la 34 del polígon 9 (ref. cadastral 97770O17703284338SO) en el terme municipal de la Font de la Figuera (València). Les coordenades UTM (fus 30, dàtum ETRS89) del punt de perforació són: X = 686.959, Y = 4.296.131, Z = 590 msnm.

L'accés a la parcel·la es realitza eixint de la Font de la Figuera pel camí del Cementeri i continuant pel Camí Vell de Fontanars durant uns 3.250 m fins que es troba un desviament a l'esquerra pel qual, en uns 250 m, arribarem al punt on se situarà el sondeig. Consultat el visor cartogràfic de l'IDEV, per a executar l'obra no es requerirà l'obertura de nous accessos, moviments de terra ni desbrossaments. Es tracta d'una afecció breu (tan sols dos jornades), de baixa entitat i que desapareixerà després d'aplicar les mesures protectores i correctores previstes, garantint amb això l'absència d'impactes residuals significatius.

El sondeig se situa en zona rural protegida agrícola, amb cultiu de secà fruiter, olivera, zones de pineda fustera i matoll. La zona està catalogada pel PAT de la infraestructura verde i el paisatge de la Comunitat Valenciana, com a paisatge de rellevància regional PRR29 –vinyes de les Alcusses i els Alforins. Així mateix, segons el visor cartogràfic la perforació se situa a 90 m de terreny forestal, per la qual cosa es considera zona d'influència forestal, d'acord amb el que s'establix per l'article 57 la Llei 3/1993, de 9 de desembre, forestal de la Comunitat Valenciana.

Atenent a la classificació del Pla hidrològic 2022/2027 de la Confederació Hidrogràfica del Xúquer, el sondeig, captarà aigües de la massa d'aigua subterrània denominada Serra Grossa, a la qual correspon el codi d'identificació 080.196 considerada en mal estat quantitatiu, químic i global.

L'actuació no afecta a cap espai natural protegit ni pertanyent a la Xarxa Natura 2000, no afecta vies pecuàries, muntanya d'utilitat pública, ni béns culturals, restes arqueològiques o altres elements catalogats del patrimoni cultural valencià.

Característiques del potencial impacte

Els principals impactes ambientals generats sobre el sòl en la fase d'execució del projecte es produiran a conseqüència dels moviments de terra necessaris per a dur a terme les obres de construcció de la bassa de llots i de perforació del sondeig. A més, el trànsit de la maquinària produirà un efecte de compactació dels horitzons superficials del sòl i pot produir la contaminació d'este i, en últim terme, de l'aqüífer per abocament accidental de residus perillosos (olis i lubrificants).

La pèrdua de sòl per la construcció de la bassa de detritus serà de reduïdes dimensions i puntual en el temps, ja que serà restaurat el terreny en finalitzar els treballs del sondeig. Al situar-se el sondeig en una zona amb escassa vegetació forestal, no s'esperen efectes rellevants sobre esta. No obstant això, durant l'execució de les obres seran aplicables les mesures preventives establides per la normativa vigent en matèria de prevenció d'incendis forestals, en particular el Decret 91/2023, de 22 de juny, del Consell, pel qual s'aprova el Reglamento de la Llei 3/1993, de 9 de desembre, forestal de la Comunitat Valenciana. S'evitarà la ubicació del parc de maquinària, instal·lacions auxiliars i apilaments de materials en zones d'arbratge, matoll o pasturatge. Estes zones, així com les que resulten alterades pel tràfec de maquinària, seran descompactades mitjançant subsolada i/o arada, i posterior aportació i estesa de la terra vegetal que prèviament haurà sigut retirada i apilada.

L'ús de maquinària comportarà també l'emissió de gasos de combustió, partícules de pols, la generació de sorolls i vibracions, amb curt efecte temporal i d'escassa rellevància ambiental. Per a evitar o mitigar estes afeccions sobre l'atmosfera i l'aire, es vigilarà que el manteniment de la maquinària siga l'adequat i que s'hagen realitzat les inspeccions tècniques previstes en la legislació sectorial. El risc d'accidents queda regulat per les normes laborals i de seguretat minera, que competixen a l'òrgan substantiu, sent poc probable que puguen arribar a tindre efectes ambientals de consideració.

Al marge de l'aprofitament hídric, l'ús de recursos naturals resulta irrellevant en esta mena d'obres, així com la generació de residus, més enllà del detritus generat per la perforació i els seus additius (escumants) als quals s'afigen els materials procedents de l'excavació de la bassa de llots que, per la seua escassa magnitud, caràcter terrígen i naturalesa inerta, no constituiran, segons el projectista, un problema d'eliminació. La lixiviabilitat total, el contingut de contaminants en ells, i l'ecotoxicitat del lixiviat són poc significatius i, en particular, no hauran de suposar un risc per a la qualitat de les aigües superficials o subterrànies, sempre que se seguisquen les mesures proposades en la documentació ambiental.

Ateses les característiques del projecte i del seu entorn pròxim, no és previsible que la seua execució tinga efectes apreciables sobre la Xarxa Natura 2000, atés que la zona de protecció més pròxima (ZEPA els Alforins) es troba a uns 1.100 m. Durant les obres es generaran molèsties i afeccions a les espècies faunístiques presents en la zona, provocant el seu desplaçament temporal o canvis en els seus hàbits i conductes. No obstant això, esta zona es troba antropitzada per la presència de finques agrícoles i els seus camins d'accés, amb el que estes afeccions són considerades com a compatibles.

Consultat el Pla hidrològic de conca del cicle 2022-2027, el recurs disponible de la massa d'aigua subterrània Serra-Grossa, amb codi núm. 080.196, és de 43,2 hm³/any.

No s'ha plantejat l'acumulació d'efectes negatius respecte a altres explotacions preexistents. En tot cas, els possibles efectes hidrogeològics relatius a l'ús i consum de recursos naturals (aigua) entren en les competències directes de l'organisme de conca que intervé en el mateix tràmit de concessió d'aprofitament.

De conformitat amb l'article 123 del Reial decret legislatiu 1/2001, de 20 de juliol, pel qual s'aprova el text refós de la Llei d'aigües, no pot iniciar-se la construcció d'una obra hidràulica que comporte la concessió de nous usos de l'aigua, sense que prèviament s'obtinga o declare la corresponent concessió, autorització o reserva demanials.

Consultat l'inventari de jaciments de la Conselleria de Cultura, apareix un jaciment arqueològic a uns 200 metres de la perforació, sense que es preveja afecció pels treballs de perforació. No obstant això, s'adoptaran les mesures preventives, de control i seguiment, per a comprovar el normal desenvolupament de les obres i per si es produïra qualsevol troballa fortuïta o situacions imprevistes.

Conclusió

En relació amb els criteris de l'apartat a de l'annex III de la Llei 21/2013, de 9 de desembre, d'avaluació ambiental, es pot concloure que el projecte, en els termes previstos, no tindrà efectes adversos significatius sobre el medi ambient i no requerix avaluació d'impacte ambiental ordinària.

Consideracions jurídiques

El projecte constituïx un supòsit d'avaluació d'impacte ambiental simplificada, d'acord amb l'article 7.2 de la Llei 21/2103, de 9 de desembre, d'avaluació ambiental, en concordança amb l'epígraf a.3 del grup 3 del seu annex II.

L'expedient ha seguit el tràmit d'avaluació d'impacte ambiental simplificada previst en la secció segona del capítol 2 del títol II de la Llei 21/2013.

L'article 9.1 del Decret 147/2023, de 5 de setembre, del Consell, d'aprovació del Reglament orgànic i funcional de la Conselleria de Medi Ambiente, Aigua, Infraestructures i Territori, atribuïx a la Direcció General d'Urbanisme, Paisatge i Avaluació Ambiental, la competència en avaluació ambiental estratègica i impacte ambiental, incloent-hi els sistemes indicadors i les avaluacions ambientals.

Per tot el que antecedix, a proposta del Servei d'Avaluació d'Impacte Ambiental i amb el vistiplau del subdirector general d'Avaluació Ambiental i Paisatge, fent ús de les atribucions que posseïsc

RESOLC

*Primer*

Estimar que l'execució del projecte presentat per a l'autorització d'un sondeig de captació d'aigües subterrànies amb destinació a reg, en la parcel·la 34 del polígon 9 del terme municipal de la Font de la Figuera (València), promogut per Alberto Francés Fita, sense perjuí de la prèvia obtenció de les autoritzacions sectorials que li siguen aplicables, no tindrà efectes significatius sobre el medi ambient i no requerix una avaluació d'impacte ambiental ordinària. Tot això, sempre que s'ajuste a les previsions del projecte i del document ambiental i als termes d'este informe, en particular:

1) No podran iniciar-se els treballs per a l'execució del sondeig, mentres no s'haja realitzat davant l'organisme de conca la prèvia inscripció en el Registre d'aigües, que habilite a l'ús privatiu de les aigües per disposició legal, de conformitat amb el text refós de la Llei d'aigües.

2) La destinació prevista de l'aigua extreta és el reg de parcel·les agrícoles. Les actuacions de transformació a regadiu de terrenys, en funció de la superfície afectada i l'estat del quantitatiu de la massa d'aigua, constituïxen un supòsit d'avaluació d'impacte ambiental de conformitat amb la legislació vigent, que no queden incloses en l'abast de la present resolució.

3) Es compliran les mesures preventives i correctores establides en el document ambiental, sempre que no siguen contradictòries amb les d'esta resolució. Es realitzarà la vigilància ambiental d'acord amb el pla de vigilància i seguiment ambiental inclòs en el document ambiental, adaptant-lo i ampliant-lo a les determinacions del present condicionat, de manera que es concrete el seguiment efectiu de totes les mesures preventives i correctores plantejades, definisca responsable, mètode i periodicitat dels controls i informes, així com el mètode i la forma per a la correcció de les desviacions produïdes.

4) A l'objecte de preservar la integritat de l'aqüífer i protegir les aigües subterrànies de l'entrada de contaminants tant en la construcció de la captació d'aigua com en el segellament i clausura del pou, s'hauran de complir les instruccions bàsiques de protecció establides en el reglament de domini públic hidràulic.

5) Si durant l'execució de les obres es trobaren restes paleontològiques, arqueològiques o etnogràfiques, amb la finalitat de preservar el jaciment, el promotor estarà obligat a suspendre immediatament els treballs i a comunicar la troballa a la conselleria competent en matèria de cultura, que adoptarà sense dilació les mesures procedents en compliment de la Llei 4/1998, d'11 de juny, del patrimoni cultural valencià.

6) Atés que el projecte es desenvolupa a menys de 100 m de terreny forestal, s'haurà d'incorporar en el plec de condicions tècniques del projecte el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o en els seus voltants, arreplegat en l'annex IX del Decret 91/2023, de 22 de juny, del Consell, pel qual s'aprova el Reglament de la Llei 3/1993, de 9 de desembre, forestal de la Comunitat Valenciana.

7) S'haurà de preveure un seguiment adequat de l'obra a fi d'anar completant-ne la informació hidrogeològica i poder prendre sobre el terreny les decisions tècniques i de seguretat més adequades en cas d'incidències o imprevistos.

8) Durant la realització de les obres es respectarà el màxim possible la vegetació natural existent. Per a això, s'haurà de realitzar el jalonat de la zona de treball i d'ocupació temporal de la maquinària i útils de perforació. Una vegada retirats els equips de perforació, es descompactarà el sòl que s'haja vist afectat, s'estendrà la terra vegetal prèviament apilada i es revegetaran les zones afectades.

9) No es realitzaran actuacions de proveïment de carburant o manteniment de maquinària que puguen contaminar el sòl o les aigües subterrànies. En el cas d'abocaments accidentals d'olis o altres residus perillosos procedents dels vehicles o de la maquinària, s'arreplegarà l'abocament i el sòl contaminat, que serà evacuat per gestor autoritzat, i es procedirà a la seua revegetació.

10) Durant el temps que dure l'assaig de bombament, i a fi de previndre processos erosius i evitar escorrenties incontrolades, l'aigua extreta haurà de ser abocada a llits naturals, directament o a través d'un sistema d'evacuació que mitjançant laminació de cabals o dissipadors d'energia resulte efectiu per a evitar erosió i possibles danys en infraestructures i propietats adjacents. Si estos es produïxen, el promotor de l'obra haurà de reparar els desperfectes i, si és el cas, indemnitzar els afectats pels perjuís ocasionats.

11) S'haurà de preveure que el sondeig quede habilitat i disponible per a futurs controls de piezometria i de mostreig de l'aigua subterrània, llevat que l'òrgan competent ho determine innecessari per disposar d'altres opcions o d'una xarxa suficient.

12) Una vegada conclòs el sondeig, la zona de treball haurà de quedar en perfecte estat de neteja. S'hauran d'arreplegar tots els residus que s'hagen generat durant les labors de perforació i gestionar d'acord amb la seua condició. El material extret de la perforació (codi LER 01 05 04) haurà de ser reutilitzat d'acord amb el Decret 200/2004, d'1 d'octubre, del Consell de la Generalitat, pel qual es regula la utilització de residus inerts adequats en obres de restauració, condicionament i reblert, o amb finalitats de construcció. Pel que respecta al material extret durant la construcció de la bassa (codi LER 17 05 04), serà aplicable tant el Decret 200/2004 com l'Orde APM/1007/2017, de 10 d'octubre, sobre normes generals de valorització de materials excavats per a la seua utilització en operacions de reblert i obres diferents al lloc en les quals es van generar.

13) En el cas que per diferents motius es renunciara a l'ús del sondeig (falta de cabal, mala qualitat de l'aigua, solsides en el pou, etc.), s'haurà de procedir a la seua clausura i segellament, així com a la restauració del terreny a la seua situació original ja que els pous abandonats o en desús constituïxen vies potencials puntuals de contaminació d'aqüífers i de riscos físics per a les persones.

*Segon*

De conformitat amb el que es preveu en l'article 47 de la Llei 21/2013, de 9 de desembre:

A. L'informe d'impacte ambiental es publicarà en el *Diari Oficial de la Generalitat Valenciana*, sense perjuí de la seua publicació en la seu electrònica de l'òrgan ambiental.

B. L'informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el *Diari Oficial de la Generalitat Valenciana*, no s'haguera procedit a l'autorització del projecte en el termini màxim de quatre anys des de la seua publicació, llevat que s'acorde la pròrroga de la vigència de l'informe d'impacte ambiental.

C. L'informe d'impacte ambiental no serà objecte de cap recurs sense perjuí dels ques, si és el cas, procedisquen en via administrativa o judicial enfront de l'acte, si és el cas, d'autorització del projecte.

*Tercer*

L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2103, de 9 de desembre.

  

València, 23 de maig de 2024

Miguel Ángel Ivorra Devesa

Director general d'Urbanisme, Paisatge i Avaluació Ambiental